Peuter ernstig beseer in ongelukDie motor waarin agt kinders gereis het. (Foto: ER24) ŉ Peuter is ernstig beseer toe ŉ motor en ŉ vragmotor Dinsdagoggend teen mekaar vasgery het. Sewe ander kinders van 13 jaar en jonger, asook die bestuurder van die motor, is ook in die ongeluk beseer. Die ongeluk het op die R104 in Nelspruit se sakesentrum plaasgevind en die kinders was almal in die motor gepak. “Met nooddienste se aankoms op die toneel het die kinders langs die motor op die sypaadjie gesit,” het Russel Meiring, woordvoerder van ER24, Dinsdag gesê. “Die 18 maande oue seuntjie is ernstig beseer en is met gevorderde lewensreddende toerusting behandel, voordat hy na ŉ nabygeleë hospitaal geneem is vir verdere behandeling.” Die res van die kinders en die bestuurder van die motor is almal lig beseer en is ook op die toneel behandel. Meiring sê dit is nog nie bekend hoe die ongeluk plaasgevind het nie.